Krejcir se borg-aansoek uitgestel | Maroela Media
Die Tsjeggiese voortvlugtige Radovan Krejcir het Maandag weer om borg aansoek gedoen in die Palm Ridge-landdroshof buite Alberton.
Die saak is tot Vrydag uitgestel wanneer daar na verwagting uitspraak gelewer sal word. Dit is Krejcir se derde poging om borg te kry. Annelene van den Heever, Krejcir se regsverteenwoordiger, sê daar is nuwe meriete in die saak. Sy het aan die hof gesê dat van die inligting wat in beëdigde verklarings vervat is en wat gebruik is om Krejcir se vorige borgaansoeke teen te staan is vals en dat van die inligting onwettiglik bekom is. Sy voer aan dat haar kliënt borg geweier is weens hoorsê-inligting. Van den Heever sê Krejcir moet op borg vrygelaat word aangesien sy sakebelange swaarkry. "Landuit vlug is nie 'n opsie nie. As ons (ek en my familie) nie veg nie sal ons haweloos wees," het Krejcir in 'n beëdigde verklaring gesê. Krejcir sê hy is bereid om 'n aansienlike bedrag vir borg te betaal, dat hy sy familie se paspoorte sal inhandig, dat hy tot huisarres sal instem en dat hy twee keer per dag by 'n polisiestasie sal aanmeld. Die staatsaanklaer Louis Mashiane voer egter aan dat daar geen nuwe bewyse is nie.
Krejcir staan saam met Siboniso Miya, Desai Luphondo en ao. Samuel Modise Maropeng, George Jeff Nthoroane en Ian Jan Mofokeng tereg op aanklagte van ontvoering en poging tot moord. Hulle het glo in Junie 2013 die broer van 'n man, wat met 25kg tik verdwyn het, ontvoer en aangerand. Die man, slegs bekend as "Doctor", sou hulle glo help om die dwelms uit die land te smokkel. Die mans word daarvan verdink dat die hulle die man by Krejcir se Money Point-besigheid in Bedfordview in Johannesburg vir vier dae lank aangehou en hom aangerand het.